text: Sundhedshus skal lokke nye læger til regionen
  16 marts 2016 kl. 15.40
  I dag var der åbning af et nyt sundhedshus i Toftlund. Her kan læger leje sig ind i lokalerne og det skal gøre det mere attraktivt at flytte til.
  Region Syddanmark har i øjeblikket svært ved at lokke nye praktiserende læger til regionen, men måske kan etableringen af sundhedshuse, hvor lægerne kan leje sig ind, være med til at løse problemet.
  I dag blev et nyt sundhedshus indviet i Toftlund i Tønder Kommune. Her skal flere forskellige leverandører af sundhedsydelser fremover sørge for, at borgerne fortsat kan få hjælp i deres nærområde.
  Ved at leje sig ind i et sundhedshus så slipper nye praktiserende læger for nogle af de omkostninger, der er ved at etablere sig i en ny lægepraksis. På den måde bliver lægerne ikke stavnsbundne og det håber både Tønder Kommune og Region Syddanmark, kan få flere læger til at flytte til regionen.
  Det nye sundhedshus er indrettet i det tidligere rådhus i Toftlund og er det andet af sin slags i Tønder Kommune.
  